Sb wis 67 : « Kra din ɣer tmeṭṭut, ma d Ceɛban-nneɣ yedda yid-s am yizimer. Ula ɣer temḍelt ur d-ttasen. Tɣurr-iten ddunit ! Qqareɣ-as i Muḥend-ameẓyan, akken ad yissin, argaz terna tmeṭṭut werǧin ad yaf iman-is. Yerna zik-zik ad yeɣli, ad yiwsir qbel tanudda-s. Win yebran i yimeẓẓuɣen-is, tameṭṭut ad t-tali, akka i d-yeǧǧa Ṛebbi ddunit. Ay argaz ay ameɣbun, yeččan idmim am uɣyul ! Simal simal yettiwsir, akken iberru i wallen ara iberru i tuyat. Di tazwara terna-t tmeṭṭut, ɣer taggara d arraw-is. Akken ara yawi tabarda alama yemmut.